Među najtraženijim kadrovima u svijetu trenutačno su programeri koji se bave razvojem videoigara. U toj vrlo unosnoj branši i Hrvatska ima adute. Bili smo s mladim timom "Gampires" iz Zagreba koji je na tržište plasirao arkadnu igricu - i to s velikim uspjehom.



"Gampires" čini tim mladih programera, kreativnih dizajnera i stručnjaka za razvoj rješenja - entuzijasta, koji su bolju budućnost odlučili graditi u Hrvatskoj. Ni na noge nisu stali, a već su prvom igricom privukli pozornost svijeta. "Gass guzzlers" automobilistička je igra s domaćim štihom. U igri su auti s naših područja kao fićo, stojadin, Renault 4, uz neke humoristične elemente kao npr. lutka na napuhavanje na suvozačevom mjestu.



Ipak, najveća je prodaja u Americi. Svaki dan dobivaju nove upite za priključivanje uigranom timu. Iako je to i njihova želja, koči ih državni aparat.



Vani je normalna stvar da informatičke i gamerske firme imaju financijsku pomoć od države zato što razviju stvari koje donose novac, stvaraju radna mjesta i država ima korist od toga, a mi jedino što smo imali od države jesu problemi s administracijom, rekao je Tomislav Pongrac, kreativni direktor.

Utrka je to života, u kojoj naši dečki snivaju sretan završetak na domaćem terenu.